CELEX: 32022D0482
Language: fi
Date: 2022-03-16 00:00:00
Title: Komission täytäntöönpanopäätös (EU) 2022/482, annettu 16 päivänä maaliskuuta 2022, ehdotetun eurooppalaisen kansalaisaloitteen ”Fur Free Europe” (Eurooppa ilman turkiksia) rekisteröinnistä Euroopan parlamentin ja neuvoston asetuksen (EU) 2019/788 mukaisesti (tiedoksiannettu numerolla C(2022) 1530) (Ainoastaan englanninkielinen teksti on todistusvoimainen)

25.3.2022   
               
               
                  FI
               
               
                  Euroopan unionin virallinen lehti
               
               
                  L 98/82
               
            
         KOMISSION TÄYTÄNTÖÖNPANOPÄÄTÖS (EU) 2022/482,
         annettu 16 päivänä maaliskuuta 2022,
         ehdotetun eurooppalaisen kansalaisaloitteen ”Fur Free Europe” (Eurooppa ilman turkiksia) rekisteröinnistä Euroopan parlamentin ja neuvoston asetuksen (EU) 2019/788 mukaisesti
         
            
               (tiedoksiannettu numerolla C(2022) 1530)
            
         
         (Ainoastaan englanninkielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eurooppalaisesta kansalaisaloitteesta 17 päivänä huhtikuuta 2019 annetun Euroopan parlamentin ja neuvoston asetuksen (EU) 2019/788 (1) ja erityisesti sen 6 artiklan 2 ja 3 kohdan,
         sekä katsoo seuraavaa:
         
                     (1)
                  
                  
                     Komissiolle toimitettiin 25 päivänä tammikuuta 2022 pyyntö ehdotetun eurooppalaisen kansalaisaloitteen ”Fur Free Europe” rekisteröinnistä.
                  
               
                     (2)
                  
                  
                     Aloitteen järjestäjät ovat esittäneet aloitteen liitteessä seuraavat tavoitteet: ”EU:n laajuinen kielto, joka koskee a) eläinten pitämistä ja tappamista ainoastaan tai pääasiallisesti turkistuotantoa varten; b) tarhattujen eläinten turkisten tai tällaista turkista sisältävien tuotteiden saattamista EU:n markkinoille”.
                  
               
                     (3)
                  
                  
                     Liitteessä ja täydentävässä asiakirjassa annetaan tarkempia tietoja aloitteen aiheesta, tavoitteista ja taustasta ja samalla esitetään yksityiskohtaiset perustelut turkistarhauksen lakkauttamisen puolesta. Järjestäjät väittävät, että turkistarhaus on lähtökohtaisesti julmaa, koska suurin osa tuotantoa varten pidettävistä eläimistä on edelleen perusluonteeltaan villieläimiä. Lisäksi selvä enemmistö unionin kansalaisista kannattaa turkistarhauksen kieltämistä. Turkistarhaus aiheuttaa riskejä eläinten ja ihmisten terveydelle sekä alueen alkuperäiselle biodiversiteetille. Järjestäjät viittaavat joidenkin jäsenvaltioiden aloitteisiin turkistuotannon lakkauttamisesta kansallisella tasolla. Samaan aikaan nämä kansalliset erot aiheuttavat vääristymiä unionin sisämarkkinoilla, minkä vuoksi järjestäjät katsovat, että koko EU:n kattava täyskielto olisi perusteltu SEUT-sopimuksen 114 artiklan nojalla. He vaativat myös, että tarhattujen eläinten turkisten tai tällaista turkista sisältävien tuotteiden kaupan pitämistä ei pitäisi sallia unionin alueella.
                  
               
                     (4)
                  
                  
                     Mitä tulee aloitteen tavoitteisiin, jotka koskevat sekä turkistarhauksen että turkisten kaupan pitämisen kieltämistä unionissa, komissiolla on SEUT-sopimuksen 114 artiklan nojalla toimivalta esittää ehdotuksia säädöksiksi siltä osin kuin niillä pyritään parantamaan sisämarkkinoiden toimintaa. Lisäksi EU:n laajuista turkistarhauksen kieltoa koskevan tavoitteen osalta unionin säädös perussopimusten soveltamiseksi voidaan SEUT-sopimuksen 43 artiklan 2 kohdan nojalla antaa säännöksistä, jotka ovat tarpeen yhteisen maatalouspolitiikan tavoitteiden toteuttamiseksi.
                  
               
                     (5)
                  
                  
                     Näin ollen mikään kansalaisaloitteen osista ei selvästi ylitä komission toimivaltaa tehdä ehdotus unionin säädökseksi perussopimusten soveltamiseksi.
                  
               
                     (6)
                  
                  
                     Tämä päätelmä ei rajoita sen arvioimista, täyttyisivätkö tässä tapauksessa konkreettiset tosiasialliset ja aineelliset edellytykset, joiden perusteella komissio voi toimia, mukaan lukien suhteellisuusperiaatteen ja toissijaisuusperiaatteen noudattaminen ja perusoikeuksien mukaisuus.
                  
               
                     (7)
                  
                  
                     Järjestäjäryhmä on antanut riittävän näytön siitä, että asetuksen (EU) 2019/788 5 artiklan 1 ja 2 kohdassa säädetyt vaatimukset täyttyvät, ja nimennyt yhteyshenkilöt kyseisen asetuksen 5 artiklan 3 kohdan ensimmäisen alakohdan mukaisesti.
                  
               
                     (8)
                  
                  
                     Kansalaisaloite ei ole selvästi oikeuden väärinkäyttöä, aiheeton tai tehty haitantekotarkoituksessa, eikä se ole myöskään selvästi Euroopan unionista tehdyn sopimuksen 2 artiklassa esitettyjen unionin arvojen eikä Euroopan unionin perusoikeuskirjaan kirjattujen oikeuksien vastainen.
                  
               
                     (9)
                  
                  
                     Kansalaisaloite ”Fur Free Europe” olisi sen vuoksi rekisteröitävä.
                  
               
                     (10)
                  
                  
                     Se, että asetuksen (EU) 2019/788 6 artiklan 3 kohdan mukaiset rekisteröinnin edellytykset täyttyvät, ei merkitse sitä, että komissio vahvistaisi millään tavoin aloitteen sisällön paikkansapitävyyden, mikä on aloitteen järjestäjäryhmän yksinomaisella vastuulla. Aloitteen sisältö ilmaisee vain järjestäjäryhmän näkemyksiä, eikä sen voida missään tapauksessa katsoa edustavan komission näkemyksiä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Rekisteröidään eurooppalainen kansalaisaloite ”Fur Free Europe”.
         
         
            2 artikla
            Tämä päätös on osoitettu kansalaisaloitteen ”Fur Free Europe” järjestäjäryhmälle, jota edustavat yhteyshenkilöinä Elise FLEURY ja Agnese MARCON.
         
         
            Tehty Brysselissä 16 päivänä maaliskuuta 2022.
            
               
                  Komission puolesta
               
               Věra JOUROVÁ
               
                  Varapuheenjohtaja
               
            
         
         
            (1)  EUVL L 130, 17.5.2019, s. 55.